RÅDETS FORORDNING (EF) Nr. 2961/95 af 18. december 1995 om indførelse af en endelig antidumpingtold på importen af peroxodisulfater (persulfater) med oprindelse i Den Kinesiske Folkerepublik og om endelig opkrævning af den midlertidige told

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3283/94 af 22. december 1994 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 23,

under henvisning til Rådets forordning (EØF) nr. 2423/88 af 11. juli 1988 om beskyttelse mod dumpingimport eller subsidieret import fra lande, der ikke er medlemmer af Det Europæiske Økonomiske Fællesskab (2), særlig artikel 12,

under henvisning til forslag fra Kommissionen forelagt efter konsultation i Det Rådgivende Udvalg, og

ud fra følgende betragtninger:

A. Midlertidige foranstaltninger

(1) Ved forordning (EF) nr. 1748/95 (3), i det følgende benævnt »forordningen om midlertidig told«, indførte Kommissionen en midlertidig antidumpingtold på importen til Fællesskabet af peroxodisulfater (persulfater) med oprindelse i Den Kinesiske Folkerepublik og henhørende under KN-kode ex 2833 40 00. Ved forordning (EF) nr. 2677/95 (4) forlængede Rådet gyldighedsperioden for denne told med en periode på to måneder, som udløber den 20. januar 1996.

B. Efterfølgende procedure

(2) Efter indførelsen af den midlertidige antidumpingtold fik interesserede parter, der anmodede herom, lejlighed til at blive hørt af Kommissionen. De tilkendegav også skriftligt deres synspunkter vedrørende undersøgelsesresultaterne.

(3) Efter anmodning herom underrettedes parterne om de vigtigste kendsgerninger og betragtninger, på grundlag af hvilke det påtænktes at anbefale indførelse af endelig told og endelig opkrævning af de beløb, for hvilke der var stillet sikkerhed i form af midlertidig told. Parterne indrømmedes også en frist, inden for hvilken de kunne fremsætte bemærkninger efter meddelelsen af ovennævnte oplysninger.

(4) De mundtlige og skriftlige bemærkninger, som parterne fremsatte, undersøgtes nærmere, og Kommissionens undersøgelsesresultater ændredes i påkommende tilfælde for at tage hensyn hertil.

C. Den af undersøgelsen omfattede vare

(5) Med henblik på den foreløbige fastlæggelse af de faktiske omstændigheder fastslog Kommissionen, jf. betragtning 9 i forordningen om midlertidig told, at de tre typer persulfater (ammonium, natrium og kalium) skulle behandles som én og samme vare. Ifølge resultaterne af den foreløbige undersøgelse har de tre forskellige persulfattyper samme endelige anvendelsesformål, nemlig som initiator og oxideringsmiddel i tekstilindustrien og i den kemiske industri, og de er indbyrdes substituerbare.

(6) De to eksportører, der medvirkede i undersøgelsen, gjorde gældende, at de tre persulfattyper ikke i tilstrækkelig grad er indbyrdes substituerbare, navnlig fordi de endelige brugere i praksis kun har begrænset mulighed for at skifte fra én type persulfat til en anden. Ifølge eksportørerne er prisfastsættelsen for mellemprodukter som persulfater af væsentlig betydning for, at slutproduktet bliver konkurrencedygtigt på markedet, og indkøbet af en af persulfattyperne er bestemt af den endelige brugers behov for at fremstille et bestemt konkurrencedygtigt slutprodukt. Som følge af prisforskellen mellem de tre persulfattyper ville alle industrielle brugere endvidere, hvis de var indbyrdes substituerbare, udelukkende købe den billigste type for at minimere omkostningerne ved fremstilling af slutproduktet.

(7) Efter en nærmere undersøgelse af eksportørernes anbringender og efter at have modtaget bemærkninger fra den pågældende erhvervsgren i Fællesskabet bekræfter Rådet resultaterne af den foreløbige undersøgelse, nemlig at de tre persulfattyper bør anses for at være én og samme vare af følgende grunde:

- de tre typer persulfat har de samme væsentlige egenskaber, idet persulfatanionen uanset persulfattype er det aktive stof, som almindeligvis giver den endelige bruger mulighed for at veksle mellem de forskellige typer,

- den grundlæggende endelige anvendelse som initiator og oxideringsmiddel er den samme for alle tre persulfattyper,

- prisforskelle skyldes hovedsagelig forskelle i produktionsomkostninger hidrørende fra prisvariationer for de kemiske bestanddele: ammonium, natrium og kalium, der anvendes til fremstilling af de tre persulfattyper,

- der er tale om en høj grad af indbyrdes afhængighed mellem prisniveauerne for de forskellige persulfattyper i Fællesskabet,

- persulfat som et hjælpestof udgør kun en meget lille del af de samlede produktionsomkostninger ved fremstillingen af andre varer, og prisforskellen mellem de tre persulfattyper er kun en enkelt faktor i kundernes valg, idet bl.a. produktionsudstyr, partikelstørrelse og miljøhensyn også synes at spille en vigtig rolle.

D. Samme vare

(8) Med henblik på den foreløbige fastlæggelse af de faktiske forhold anså Kommissionen persulfater, der importeredes fra Den Kinesiske Folkerepublik, for at være samme vare som den, der fremstilledes og solgtes af fællesskabsproducenterne og de japanske producenter, fordi persulfater med oprindelse i disse lande er identiske i henseende til kemisk sammensætning og anvendelsesformål.

(9) Eksportørerne påstod, at de persulfater, der importeres fra Den Kinesiske Folkerepublik, ikke er samme vare som den, der fremstilles og sælges af fællesskabsproducenterne og de japanske producenter. Ifølge eksportørerne er kvaliteten af kinesiske persulfater ringere end fællesskabsvaren og den japanske vare, da jernindholdet er højere, og renheden af kinesisk persulfat er ofte 98 %, dvs. lavere end de 99 %, der gælder for fællesskabsproducenternes vare. Desuden er der en tendens til, at den kinesiske vare klæber sammen.

(10) Efter en undersøgelse af eksportørernes argument og fællesskabserhvervsgrenens bemærkninger bekræfter Rådet resultaterne af den foreløbige undersøgelse, nemlig at persulfater, der fremstilles af fællesskabsproducenterne og de japanske producenter, er samme vare som den kinesiske af følgende grunde:

- Den Kinesiske Folkerepublik fremstiller og eksporterer de tre forskellige persulfattyper, og de samme tre typer fremstilles og sælges i Fællesskabet og i Japan,

- det forhold, at der kan være tale om kvalitetsforskelle med hensyn til renhed og jernindhold alt afhængig af persulfaternes oprindelse, fører ikke til den konklusion, at de pågældende persulfater ikke kan betragtes som samme vare, navnlig eftersom de persulfater, der på den ene side fremstilles i Japan og i Fællesskabet og på den anden side i Den Kinesiske Folkerepublik, ved en sammenligning type for type er identiske i henseende til grundlæggende kemisk sammensætning og anvendelsesformål.

E. Dumping

1. Normal værdi

(11) Kommissionen fastsatte den normale værdi på grundlag af nettosalgsprisen for samme vare i Japan, der valgtes som referenceland.

(12) På baggrund af de økonomiske reformer, der har fundet sted i Den Kinesiske Folkerepublik, gjorde de to medvirkende eksportører indsigelse mod, at Kina stadig betragtes som et land uden markedsøkonomi. Desuden modsatte eksportørerne sig valget af Japan som referenceland, bl.a. på grund af de påståede lukkede distributionskanaler på det japanske hjemmemarked, som angiveligt fører til højere hjemmemarkedspriser.

(13) I henhold til artikel 2, stk. 5, i forordning (EØF) nr. 2423/88 skal Den Kinesiske Folkerepublik betragtes som et land uden markedsøkonomi. Som følge heraf skal den normale værdi fastsættes på grundlag af et af de kriterier, der er fastlagt i denne artikel. I det foreliggende tilfælde blev den normale værdi fastsat på grundlag af artikel 2, stk. 5, litra a), nr. i).

(14) Valget af Japan som referenceland forklarede Kommissionen indgående i betragtning 15 og 17 i forordningen om midlertidig told. Desuden har de pågældende eksportører ikke foreslået noget andet egnet referenceland. Påstanden om, at den pågældende vare sælges til høje priser på hjemmemarkedet som følge af distributionssystemet i Japan, hvilket lader formode, at der ikke er tale om salg i normal handel på det japanske hjemmemarked, bekræftes ikke af resultaterne af de undersøgelser, der er foretaget på stedet hos to uafhængige japanske selskaber, eller af oplysninger, der er indhentet hos andre producenter, som er omfattet af undersøgelsen.

2. Eksportpris

(15) Der blev ikke fremsat yderligere bemærkninger vedrørende de metoder, som Kommissionen havde benyttet med henblik på den foreløbige fastlæggelse af de faktiske omstændigheder, og resultaterne af den foreløbige undersøgelse, jf. betragtning 19 og 20 i forordningen om midlertidig told, bekræftes derfor.

3. Sammenligning

(16) De to medvirkende eksportører gjorde gældende, at persulfater med oprindelse i Den Kinesiske Folkerepublik er af ringere kvalitet end persulfater, der fremstilles i Japan, og at der burde foretages en rimelig justering for at tage hensyn til denne forskel i fysiske egenskaber.

(17) De påståede forskelle mellem persulfater, der på den ene side fremstilles i Japan og Fællesskabet og på den anden side persulfater, som fremstilles i Den Kinesiske Folkerepublik, kommer til udtryk i lavere renhedsgrad, forskelle i jernindhold og tendens til, at den kinesiske vare klæber sammen. Der blev imidlertid ikke fremlagt nogen form for dokumentation til støtte for kravet om justering på grund af forskelle i fysiske egenskaber mellem kinesisk og japansk persulfat, hvoraf det fremgik, at disse forskelle påvirker prisernes sammenlignelighed. Kravet afvistes derfor.

F. Dumpingmargen

(18) De to medvirkende eksportører gjorde gældende, at beregningen af dumpingmargenerne burde baseres på de eksportpriser, der var meddelt af hver enkelt eksportør, og at der for så vidt angår eksportører, som ikke medvirkede i undersøgelsen, burde fastsættes en særskilt dumpingmargen på grundlag af de foreliggende faktiske oplysninger for sådanne eksportører.

(19) Da de to medvirkende eksportselskaber ejes fuldt ud af den kinesiske stat, kan der ikke indrømmes individuel behandling, hvilket er i overensstemmelse med fællesskabsinstitutionernes faste praksis.

(20) Der blev ikke fremført andre bemærkninger vedrørende de metoder, som Kommissionen havde benyttet med henblik på den foreløbige fastlæggelse af de faktiske omstændigheder. Det bekræftes derfor, at den vejede gennemsnitlige endeligt fastsatte dumpingmargen udgør 110,1 % af importprisen, cif Fællesskabets grænse.

G. Skade

4. Faktorer i tilknytning til dumpingimporten

(21) De to eksportører, der samarbejdede med Kommissionen, gjorde gældende, at der ved beregningen af eventuelle prisunderbud burde tages hensyn til kinesisk persulfats ringere kvalitet (renhed, jernindhold, sammenklæbning) i forhold til persulfater, der fremstilles i Fællesskabet.

(22) Der er ikke blevet fremlagt dokumentation for, at kvalitetsforskelle mellem persulfater, der fremstilles i Fællesskabet og i Den Kinesiske Folkerepublik, har nogen indflydelse på fastsættelsen af prisen på varerne. Tendensen til sammenklæbning gælder generelt for denne vare, og det findes ikke godtgjort, at denne egenskab kan tilskrives varens oprindelse eller kvalitet.

(23) Resultaterne af den foreløbige undersøgelse af spørgsmålet om underbud bekræftes derfor. Da der ikke er fremført nye argumenter vedrørende de foreløbige konklusioner med hensyn til den forvoldte skade, fastslår Rådet endeligt, at der er påført den pågældende erhvervsgren i Fællesskabet væsentlig skade.

H. Årsagssammenhæng

5. Virkningerne af andre faktorer

(24) De to eksportører gjorde gældende, at fællesskabsproducenterne hidtil har kunnet opnå høje priser, fordi de kollektivt har haft en dominerende stilling på markedet, og den tidligere høje priser måtte justeres i nedadgående retning, da den økonomiske lavkonjunktur satte ind.

(25) Der er ikke fremlagt beviser til støtte for den påstand, at den skade, der er påført fællesskabserhvervsgrenen, skyldes en påstået afbrydelse af fællesskabsproducenternes tidligere kollektivt dominerende stilling på markedet. Det fremgik tværtimod af Kommissionens undersøgelse, at de af undersøgelsen omfattede selskabers afsætnings- og prispolitik er forskellig. Hertil kommer, at prisniveauet i Fællesskabet ikke var tilstrækkeligt til at sikre, at fællesskabsproducenternes salg var fortjenstgivende. Betydelige importerede mængder fra tredjelande, der ikke er omfattet af proceduren, har bidraget til at opretholde konkurrencen på markedet.

(26) Som anført i betragtning 25 og 35 i forordningen om midlertidig told faldt prisfaldet på Fællesskabets marked og nedgangen i markedsandelen sammen med dumpingimportens indtrængen på markedet sammen med prisunderbud, som gav anledning til en betydelig nedgang i fortjenesten eller endog til finansielle tab. Selv om efterspørgselstilbagegangen har bidraget til den forvoldte skade, forårsagede importen af betydelige mængder til dumpingpriser ganske klart væsentlig skade for den pågældende erhvervsgren i Fællesskabet.

(27) Resultaterne af den foreløbige undersøgelse af årsagssammenhængen bekræftes derfor.

I. Fællesskabets interesser

(28) Da der ikke er fremført nye argumenter vedrørende dette spørgsmål, bekræftes de undersøgelsesresultater, der er omhandlet i betragtning 40 og 41 i forordningen om midlertidig told.

J. Told

(29) De to medvirkende kinesiske eksportører gjorde gældende, at der burde beregnes særskilt skadestærskler for hver af de tre persulfattyper, fordi de forskellige typer af persulfat ikke kunne betragtes som én og samme vare som følge af påstanden om, at de ikke var indbyrdes substituerbare.

(30) Af de grunde, der er anført i betragtning 7, bør de tre persulfattyper betragtes som én og samme vare. Eksportørernes krav i så henseende afvises derfor, og den metode, som Kommissionen benyttede til fastsættelse af den midlertidige told, jf. betragtning 42-44 i forordningen om midlertidig told, bekræftes derfor.

(31) Eftersom den fastsatte dumpingmargen var højere end den dertil svarende forhøjelse af eksportpriserne, som var nødvendig for at afhjælpe den skade, der er påført fællesskabserhvervsgrenen, bør den endelige told, der skal indføres, være lig med den fastsatte skadestærskel, dvs. 83,3 %.

K. Opkrævning af den midlertidige told

(32) I betragtning af størrelsen af den fastsatte dumpingmargen og den skade, der er påført fællesskabserhvervsgrenen, anses det for påkrævet endeligt at opkræve de beløb, for hvilke der er stillet sikkerhed i form af midlertidig antidumpingtold -

UDSTEDT FØLGENDE FORORDNING:

Artikel 1

1. Der indføres en endelig antidumpingtold på importen af peroxodisulfater (persulfater) med oprindelse i Den Kinesiske Folkerepublik og henhørende under KN-kode ex 2833 40 00 (Taric-kode: 2833 40 00*10).

2. Tolden fastsættes til 83,3 % af nettoprisen, frit Fællesskabets grænse, ufortoldet.

3. Medmindre andet er fastsat, finder gældende bestemmelser for told anvendelse.

Artikel 2

De beløb, for hvilke der i henhold til forordning (EF) nr. 1748/95 er stillet sikkerhed i form af midlertidig antidumpingtold, opkræves endeligt med en sats svarende til den endelige told, der indføres.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. december 1995.

På Rådets vegne

J. BORRELL FONTELLES

Formand

(1) EFT nr. L 349 af 31. 12. 1994, s. 1. Forordningen er senest ændret ved forordning (EF) nr. 1251/95 (EFT nr. L 122 af 2. 6. 1995, s. 1).

(2) EFT nr. L 209 af 2. 8. 1988, s. 1. Forordningen er senest ændret ved forordning (EF) nr. 522/94 (EFT nr. L 66 af 10. 3. 1994, s. 1).

(3) EFT nr. L 169 af 19. 7. 1995, s. 15.

(4) EFT nr. L 275 af 18. 11. 1995, s. 21.